Präsident des Deutschen Bundestages

Dr **Bresidänt vum Dytsche Bundesdag**, au ** Bresidänt vum Bundesdag** oder **Bundesdagsbresidänt** gnännt, isch dr Bresidänt vum Barlemänt vu dr Bundesrepublik Dytschland. Är het noch em Inlandsprotokoll vu dr Bundesregierig s zwoothechscht Staatsamt. Är isch au glychzytig dr Bresidänt vu dr Bundesversammlig. Amtsinhaberin isch zurzyt dr CDU-Bundesdagsabgordnete Julia Klöckner.

## Wahl
Der Bundestagsbresidänt wird us dr Mitti vum Dytsche Bundesdag gwehlt. D Wahl erfolgt dur di Abgordneten in dr konschtituierende Sitzig vum nei gwehlte Barlemänt. Bis zue dr Wahl wird d Sitzig dur dr Altersbresidänt glaitet.

In dr Regle stellt d Fraktion mit dr maischten Abgordnete dr Bundesdagsbresidänt. Die Praxis het si scho in dr Weimarer Republik yyburgeret ghaa, s git aber kai gsetzligi Bstimmig doderzue. D Amtszyt vum Bundestagsbresidänt hert uf mit dr jewylige Legislaturperiod. Är isch dodermit grundsätzlig nit absetzbar. E Widerwahl isch megli, wänn dr bishärig Amtsinhaber wider Abgordnete vum neie Bundesdag isch.

S isch nit gängig, ass es bi dr Wahl zum Bresidänt zuen ere Kampfkandidatur chunnt. Nume noch eme zmolige Dod vum Hermann Ehlers anne 1954 het s en Uusnahm gee. Bi dr Wahl am 16. Novämber 1954 sin zwee Fraktionskollege gegenenander aadrätte: Gege dr offiziäll CDU/CSU-Kandidat Eugen Gerstenmaier isch dr Ernst Lemmer aadrätten un het erscht im dritte Wahlgang verlore.

## Stellverdrätter
Dr Bundesdagsbresidänt het mehreri Stellverdrätter *(Vizebresidänt vum Dytsche Bundesdag* oder *Bundestagsvizebresidänt),* wu gängigerwys vu dr Fraktione gstellt wäre, wu im Bundesdag verdrätte sin. Dr Bundesdagsbresidänt un syni Stellverdrätter bilde s Bundesdagsbresidium.

Bis zum Aafang vu dr 13. Wahlperiod 1994 isch d Zahl vu dr Stellverdrätter in dr Gschäftsornig nit feschtglait gsii, syterhär mueß jedi Fraktion zmindescht ain Stellverdrätter haa.

## Gsetzligi Grundlage
Gsetzligi Grundlag fir dr Bundesdagsbresidänt un syni Stellverdrätter isch  Grundgsetz. Doderno wehlt dr Bundesdag sy Bresidänt un däm syni Stellverdrätter. Derzue git si dr Bundesdag e Gschäftsornig, wu syt eme Urdail vum Bundesverfassigsgricht vu 1952 no jedere Bundesdagswahl nei mueß erloo wäre. In dr Praxis wird zmaischt di bishärig Gschäftsornig nei ufglait.

## Ufgabe
Di wichtigscht Funktion vum Bundesdagsbresidänt isch d Laitig vu dr Bundesdagssitzige. Doderzue hockt er vorne uf em Podium im Plenarsaal vum Bundesdag. Dr Bundesdagsbresidänt verdritt dr Bundesdag un isch Adressat vu allne Gsetzentwirf un Vorlage, wu vu dr Bundesregierig, vum Bundesrot oder us em Bundesdag yybrocht wäre.

Derzue het dr Bundesdagsbresidänt s Huusrächt un d Bolizeigwalt iber d Bundesdagsbolizei. Är isch au di eberscht Dienschtbeherde vu dr Bundesdagsbeamte.

Rächt un Pflichte vum Bundesdagsbresidänt sin in dr Gschäftsornig greglet.

Dr Bundesdagsbresidänt isch au dr Empfänger vu dr Rächeschaftsbricht vu dr bolitische Byarteie, iberwacht d Yyhaltig vu dr Barteispändegsetz un reglet d Wahlkampfcheschtenerstattig.

## Lischt vu dr Bresidänte

## Literatur
* Michael F. Feldkamp (Hrsg.): *Der Bundestagspräsident. Amt – Funktion – Person*. 16. Wahlperiode. Olzog, München 2007, ISBN 978-3-7892-8201-0.

## Weblink
* Informatione zum Bresidium vum Dytsche Bundesdag
* Aaligen un Frogen an dr Bundesdagsbresidänt
* Ufsatz in dr Zytschrift „Die öffentliche Verwaltung“ (DÖV) (PDF; 825&nbsp;kB)

## Fueßnote